A Bertulu Muresu ‘e Ossi

Bessìndende da su cunfessonariu
assoltu gioit pò s'otenta solte,
ma da ch'est retzitende su rosariu
lassat passare calchi padrenolte.

E Deu ch'idet totu ca est bonariu
sorriet, diveltidu, in s'alta colte
e no signat sa culpa in su diariu
che a cuddos chi faghen una molte.

Eo so che-i cussu pecadore
ch'allezeridu s'at sa penetentzia
ma si torrerat a su confessore

no li cunfessat s'inadempientzia:
ca su pecadu li paret minore
lu mantenet cuadu in sa cussentzia.

Casteddu, su vinti 'e Maltu 1973